勁歌金曲

《勁歌金曲》係一個喺香港電視史上相當長壽嘅音樂節目，由電視廣播有限公司製作。呢個節目總共播咗41年7個月，成為全球最長壽嘅華語音樂節目，而從意義上嚟睇，現時喺無綫收費電視內播放嘅華語音樂頻道「無綫音樂台」，可算係《勁歌金曲》節目嘅延伸。

史
勁歌金曲喺1981年10月10號播出第一集，當時第1代嘅節目主持人係蔡楓華，並喺逢星期六晚九點左右播映，節目嘅內容以訪問歌手，以及播放過去一個禮拜內嘅新歌MTV為主。起初並無一個正式嘅頒獎典禮，直到1984年1月28號，至開始舉辦1983年度《十大勁歌金曲頒獎典禮》，至1986年2月1號設立「勁歌金榜」，呢個「傳統」一直維持到而家。

1981年至1990年中，《勁歌金曲》以現場直播方式，邀請歌星亮相表演。1990年中期開始，轉為訪問歌星同埋播放歌曲嘅錄影節目，較後時期轉返做歌星亮相表演方式，但大多數係錄影播出。節目形式大致係同歌手玩遊戲，噉亦引嚟歌手謝霆鋒批評過節目無聊。

2004年改為星期日晚7點35分播出時，曾經一度以現場直播方式播出，但喺2005年隨著《勁歌金曲》改喺逢星期三晚11點05分播出，轉返做錄播。另外高清翡翠台會喺星期日播出一個鐘完整版嘅《勁歌金曲》，同樣係錄播。2009年2月2號起，無綫電視晚間新聞提早播出，勁歌金曲因而再進行再調動至逢星期六晚7點35分現場直播。2009年7月，勁歌金曲再次改為錄影播出。

2010年9月，因為香港電台時段對調，《勁歌金曲》10月2號起再次改為逢星期六晚7點30分播出。2011年3月，《勁歌金曲》改為逢星期六晚7點播出。

2011年5月，《勁歌金曲》播映時間將改為逢星期六下晝5點30分到6點。

HKRIA版權風波
2009年至2013年期間，香港音像聯盟就旗下成員唱片公司嘅音樂作品版權收費問題，同無綫電視唔啱牙。期間香港環球唱片、索尼音樂娛樂、香港華納唱片、百代唱片同埋種子博美娛樂呢五間唱片公司旗下歌手包括香港環球唱片代表譚詠麟、鍾鎮濤、李克勤、張學友、陳奕迅、張敬軒、陳慧琳、陳秋霞、區瑞強、關正傑、關淑怡、陳慧嫻；香港華納唱片代表葉蒨文、許廷鏗、林欣彤、呂方、郭富城、杜麗莎、吳雨霏、小肥、鄭秀文、方力申、鄧麗欣；索尼音樂娛樂代表徐小鳳、林志美、蔡楓華、劉美君、甄妮、盧巧音、王秀琳、孫耀威、高皓正、鄧穎芝；同埋百代唱片代表顧媚、葉振棠、葉麗儀、盧冠廷、黃敏華、葉德嫻、陳司翰同葛蘭都無得喺TVB唱歌、露面及接受訪問，佢哋啲歌都無得喺「勁歌金榜」得到任何排名。亦有上述歌手因為唱咗好多年，要俾機會啲新人，所以無得上TVB嘅講法。風波亦教識好多人聽歌同追星都要緊貼時代同潮流。

期間，TVB亦多咗啲機會走去「捧紅」新晉歌手，亦都間接令節目變新人、自家歌手同自家藝人嘅天下，更加令正視音樂喺2013年變成星夢娛樂。有越來越多00後亦自己作歌，希望上到「勁歌金榜」。

2014年，周柏豪憑《同行》回歸勁歌金曲，做咗第一位回歸勁歌金曲嘅四大歌手，然後有李克勤、張學友、陳奕迅、徐小鳳等人回歸。HKRIA雖然喺2017年再同TVB唔啱牙，但嗰間公司喺2021年2月尾都係正式同TVB和好。

大改革同停播
2021年曾志偉入主無綫電視後，一度為《勁歌金曲》搞大改革，並安排喺禮拜日21:30到22:30播一個鐘，同隔籬台ViuTV音樂節目《Chill Club》正面交鋒，不過改革約莫半年之後就打回原形，逐漸縮短成臨停播前逢禮拜六23:00播15分鐘。2023年5月20號，《勁歌金曲》播出最後一集，而5月21號播出特備節目《勁歌43年情．讓音樂高飛》，宣告《勁歌金曲》正式結束。不過同一時段用《勁歌金榜》個名義繼續播出，變成齋數榜嘅節目。

歷任主持
譚嘉儀
謝文欣
林師傑
周志康
伍富橋
羅明嘉
蔡楓華
李麗蕊
胡　楓
盧敏儀
歐倩怡
鄭丹瑞
林珊珊
周慧敏
鍾保羅
鄧麗盈
林穎嫻
雷宇揚
袁詠儀
倪　震
何婉盈
林映輝
林敏聰
阮兆祥
譚小環
陳國邦
梁榮忠
古巨基
樊奕敏
劉文娟
陳淑蘭
丘凱敏
姚樂怡
黃偉文
蔡康年
小　雪
張燊悅
林曉峰
李克勤
趙學而
鄭敬基
陳松伶、葉文輝、嘉碧儀
林映輝
何韻詩
at17
森　美
崔建邦
胡蓓蔚
鄧健泓
梁奕倫
MC Jin
羅敏莊
姜文杰
陳宇琛
金　剛
糖　妹
朱千雪
吳業坤
何雁詩
鄭俊弘
許廷鏗
胡鴻鈞
吳若希
羅鈞滿
姚　兵
謝東閔
鄭世豪
林秀怡

特別版
勁歌金曲熱唱世界盃
翻轉勁歌25年

香港樂壇頒獎典禮
十大勁歌金曲頒獎典禮
Music Station
勁歌金曲優秀選

無綫電視音樂節目